สำนักงานประกันสังคม แนะ ผู้ประกันตนในระบบประกันสังคมสามารถใช้สิทธิ์ผ่าตัดเปลี่ยนอวัยวะกระจกตา
สำนักงานประกันสังคม แนะ ผู้ประกันตนในระบบประกันสังคมสามารถใช้สิทธิ์ผ่าตัดเปลี่ยนอวัยวะกระจกตา              นายอนันต์ชัย อุทัยพัฒนาชีพ เลขาธิการสำนักงานประกันสังคม กระทรวงแรงงาน กล่าวถึงสิทธิในการขอรับบริการทางการแพทย์ โดยการผ่าตัดเปลี่ยนอวัยวะกระจกตา ว่า ผู้ประกันตน ที่เจ็บป่วยเกี่ยวกับกระจกตา ซึ่งทำให้ดวงตามองเห็นลดลง และต้องได้รับการผ่าตัด เปลี่ยนกระจกตา จากสาเหตุดังนี้ โรคแผลเป็นที่กระจกตา โรคกระจกตาเป็นแผล โรคกระจกตาขุ่นเป็นฝ้าขาว บวม กระจกตาเสื่อมตามอายุ กระจกตาผิดปกติแต่กำเนิดหรือผิดปกติทางพันธุกรรม การติดเชื้อแต่กำเนิด กระจกตาขุ่นจากโรคทางภูมิร่างกายผิดปกติ หากผู้ประกันตนมีความประสงค์ที่จะใช้สิทธิ สามารถยื่นแบบคำขอรับประโยชน์ทดแทน ณ สำนักงานประกันสังคมกรุงเทพมหานครพื้นที่/จังหวัด/สาขา พร้อมเอกสารการพิจารณา คือ ประวัติ การรักษาเกี่ยวกับโรคตา และความเห็นแพทย์ผู้รักษาให้เปลี่ยนกระจกตา อย่างไรก็ตาม เมื่อผู้ประกันตนได้รับการพิจารณาอนุมัติให้ได้รับสิทธิการผ่าตัดเปลี่ยนกระจกตา สำนักงานประกันสังคมจะส่งตัวผู้ประกันตน ไปยังสถานพยาบาลที่ทำความตกลงฯ โดยไม่เสียค่าใช้จ่าย ทั้งนี้ ค่าใช้จ่ายได้เหมาจ่ายค่าบริการทางการแพทย์แก่สถานพยาบาลในอัตรา 35,000 บาท และจ่ายค่าจัดเก็บและรักษาคุณภาพดวงตาแก่สภากาชาดไทยในอัตราดวงตาละ 15,000 บาท ทั้งนี้ ปัจจุบันสำนักงานประกันสังคมได้จัดสถานพยาบาลในบันทึกข้อตกลงกรณีการผ่าตัดเปลี่ยนอวัยวะกระจกตา จำนวน 30 แห่ง ได้แก่ โรงพยาบาลจุฬาลงกรณ์ โรงพยาบาลสมเด็จพระบรมราชเทวี ณ ศรีราชา โรงพยาบาลมหาราชนครเชียงใหม่ โรงพยาบาลรามาธิบดี โรงพยาบาลศิริราช โรงพยาบาลพระมงกุฎเกล้า วิทยาลัยแพทย์ศาสตร์กรุงเทพมหานครและวชิรพยาบาล โรงพยาบาลเมตตาประชารักษ์ (วัดไร่ขิง) โรงพยาบาลสงขลานครินทร์ โรงพยาบาลศรีนครินทร์ ขอนแก่น โรงพยาบาลราชวิถี โรงพยาบาลราชบุรี โรงพยาบาลมหาราชนครราชสีมา โรงพยาบาลชลบุรี โรงพยาบาลอุดรธานี โรงพยาบาลสมเด็จพระปิ่นเกล้า โรงพยาบาลเลิดสิน โรงพยาบาลเจ้าพระยาอภัยภูเบศร โรงพยาบาลทุ่งสง ศูนย์การแพทย์สมเด็จพระเทพรัตนราชสุดาฯ โรงพยาบาลหาดใหญ่ โรงพยาบาลมหาวิทยาลัยนเรศวร โรงพยาบาลพระนั่งเกล้า โรงพยาบาลพระปกเกล้า โรงพยาบาลนครปฐม ศูนย์การแพทย์ปัญญานันทภิกขุ ชลประทาน มหาวิทยาลัยศรีนครินทรวิโรฒ โรงพยาบาลสรรพสิทธิประสงค์ โรงพยาบาลบ้านแพ้ว โรงพยาบาลสวรรค์ประชารักษ์ และโรงพยาบาลสุราษฎร์ธานีทั้งนี้ สอบถามรายละเอียดเพิ่มเติมได้ที่สำนักงานประกันสังคมกรุงเทพมหานครพื้นที่ทั้ง 12 แห่ง สำนักงานประกันสังคมจังหวัด/สาขา ที่ท่านสะดวก หรือโทร.1506 ตลอด 24 ชั่วโมง